## Pravilnik o Sudu časti Hrvatske obrtničke komore

### NN 62/2002 (28.5.2002.), Pravilnik o Sudu časti Hrvatske obrtničke komore

# Hrvatska obrtniČka komora

1094

Na temelju članka 64. stavak 2. podstavak 10. Zakona o obrtu (»Narodne
novine« 77/93, 90/96 i 64/01) i članka 23. Statuta Hrvatske obrtničke komore
(»Narodne novine« br. 21/99), Skupština Hrvatske obrtničke komore je na svojoj
9. sjednici održanoj 21. svibnja 2002. godine donijela je

## PRAVILNIK

### O SUDU ČASTI HRVATSKE OBRTNIČKE KOMORE

Članak 1.

Ovim Pravilnikom uređuje se
organizacija, sastav, način izbora i nadležnost Suda časti Hrvatske obrtničke
komore, te postupak i mjere koje on može izreći.

Članak 2.

Pri Hrvatskoj obrtničkoj
komori (u daljnjem tekstu: Komora) se osniva i djeluje Sud časti.

Sud časti je u obavljanju
svoje funkcije nezavisan i postupa na temelju zakona, Statuta Komore, ovog
Pravilnika i drugih akata Komore.

Članak 3.

Naziv suda je: Sud časti
Hrvatske obrtničke komore (u daljnjem tekstu: Sud časti).

Sjedište Suda časti je u
Zagrebu, Ilica 49.

Sud časti ima svoj pečat koji je okruglog oblika.

Po vanjskom rubu pečata piše tekst: »Hrvatska obrtnička komora –
Zagreb«, a na unutrašnjem rubu »Sud časti«. U sredini je zaštitni znak Komore.

Sud časti ima svoj znak. Znak predstavlja Iusticiu Božicu pravde u
plavoj boji, ispod koje u prvom redu piše: »Sud časti«, a u drugom redu:
»Hrvatske obrtničke komore«, ispred kojeg teksta se nalazi zaštitni znak
Komore.

Članak 4.

Sud časti odlučuje o:

– povredama dobrih poslovnih običaja u obavljanju obrta,

– ispunjavanju zakonskih i ugovornih obveza prema naučniku na
naukovanju,

– neizvršavanju obveza članova,

– povredama Statuta Komore, područnih
obrtničkih komora i udruženja obrtnika,

– povredama ovog Pravilnika i
drugih akata Komore, po­dru­č­nih obrtničkih komora i udruženja obrtnika.

Članak 5.

Povredama dobrih poslovnih
običaja u obavljanju obrta smatra se naročito:

– postupak, djelo ili izjava
usmjereni na rušenje ugleda drugih obrtnika,

– neispunjavanje preuzetih
ili ugovorenih obveza,

– prodaja proizvoda ili
pružanje usluga loše kvalitete pod vidom dobre kvalitete,

– reklama na štetu drugih
obrtnika ili potrošača,

– prodaja tuđih proizvoda kao
vlastitih,

– prilikom izvršene usluge
neregularan način naplate (više od istaknute važeće tarife, neizdavanje računa
i sl.),

– odbijanje izvršenja usluge,

– nepoštivanje pravila
struke.

Članak 6.

Obrtniku se može oduzeti
privremeno ili trajno pravo primanja naučnika na naukovanje:

– ako povrijedi ugovorne
obveze prema naučniku,

– ako onemogućava naučniku
redovno pohađanje nastave.

Članak 7.

Pod neizvršavanjem obaveza
člana smatra se naročito:

– neplaćanje komorskog
doprinosa,

– neizvršavanje preuzetih
obveza u radu tijela, komisija i sl. Komore, područnih obrtničkih komora ili
udruženja obrtnika i sl.

Članak 8.

Zbog povreda iz članka 4.
ovog Pravilnika Sud časti može izreći sljedeće mjere:

1. opomenu,

2. javnu opomenu uz
objavljivanje na sjednici Skupštine Komore,

3. javnu opomenu uz
objavljivanje u tisku,

4. prijedlog za oduzimanje
obrtnice u trajanju od šest (6) mjeseci do pet (5) godina,

5. oduzimanje prava na primanje naučnika na naukovanje u trajanju od
jedne (1) do tri (2) godine,

6. zabranu obnašanja funkcija u tijelima Komore, područne obrtničke
komore odnosno udruženja obrtnika za određeno mandatno razdoblje,

7. zabranu obavljanja djelatnosti u trajanju od šest (6) mjeseci do
dvije (2) godine.

Članak 9.

Prije izricanja mjera iz članka 8. ovog Pravilnika Sud časti će ukoliko
je to moguće nastojati spor riješiti mirnim putem (nagodbom) između stranaka.

Nagodba iz stavka 1. ovog članka je obvezna za stranke i ne može se
pobijati.

Članak 10.

Rasprava pred Sudom časti vodi se bez prisustva javnosti.

Članovi Suda časti kao i svi zaposlenici koji opslužuju rad Suda časti
obvezni su čuvati kao tajnu osobne i poslovne podatke o strankama u postupku i
nakon prestanka rada u Sudu časti.

TIJELA SUDA, NAČIN IZBORA I RAD SUDA ČASTI

Članak 11.

Tijela Suda časti su:

– predsjedništvo,

– predsjednik,

– zamjenik predsjednika,

– 70 sudaca za listu prvostupanjskog vijeća,

– 20 sudaca za listu drugostupanjskog vijeća i

– tajnik Suda časti.

Tijela Suda časti imenuje Upravni odbor Komore.

Mandat članova u tijelima Suda časti traje četiri godine s tim da iste
osobe po isteku mandata mogu biti ponovno birane.

Članak 12.

U tijela Suda časti može biti biran svaki častan član Komore koji ima
potrebno iskustvo i uživa ugled u sredini u kojoj živi i radi.

Za suce, predsjednika, zamjenika predsjednika Suda časti pored članova
Komore mogu biti birani i suci drugih sudova, sveučilišni profesori, znanstveni
radnici te drugi istaknuti struč­njaci.

Za suce Suda časti ne mogu biti birani članovi Nadzornog odbora Komore,
područne obrtničke komore odnosno udruženja obrtnika.

Funkcija suca u Sudu časti je počasna, a iznimno, Upravni odbor Komore
može za vanjske članove utvrditi primjerenu naknadu.

Članak 13.

Mandat suca Suda časti može prestati:

– opozivom od strane Upravnog odbora Komore,

– prestankom obavljanja obrta,

– na vlastiti zahtjev.

Članak 14.

Prije stupanja na dužnost suci Suda časti daju svečanu izjavu koja
glasi:

»Izjavljujem da ću se u svom radu pridržavati Ustava, zakona, Statuta
Komore, Pravilnika o radu suda časti i drugih akata i moralnih vrijednosti
društva te da ću povjerenu funkciju obavljati savjesno i nepristrano«.

Članak 15.

Predsjedništvo Suda časti čine predsjednik, zamjenik i tajnik.

Predsjedništvo vodi brigu o zakonitostima u radu Suda časti, razmatra
izvješća o radu Suda časti i o tome obavještava tijela Komore te obavlja i
druge poslove određene Statutom, ovim Pravilnikom ili drugim aktima Suda časti.

Predsjedništvo može donositi odluke, poslovnike te davati mišljenja.

Predsjednik predstavlja i zastupa Sud časti, brine se o odr­žavanju i
razvijanju suradnje s drugim sudovima, tijelima i organizacijama čija je
djelatnost od neposrednog interesa za rad Suda časti, vodi brigu o hitnosti
postupka pred Sudom časti, te obavlja i druge poslove utvrđene ovim Pravilnikom
ili drugim aktima Suda časti.

Zamjenik predsjednika Suda časti pomaže u radu predsjedniku i obavlja
prava i obveze predsjednika Suda časti u njegovoj odsutnosti.

Članak 16.

Tajnik Suda časti je zaposlenik Komore s položenim pravosudnim ispitom.

Tajnika Suda časti imenuje Upravni odbor Komore.

Tajnik Suda časti vodi poslovanje i organizira rad Suda časti, daje
potrebne upute za postupanje pred Sudom časti, zaprima prijave, žalbe i druge
podneske stranaka, vodi evidenciju o mjerama koje su pravomoćnom odlukom Suda
časti izrečene, sudjeluje u izradi analiza i izvješća Suda časti te obavlja i
druge poslove kojima se osiguravaju uvjeti za rad Suda časti.

Opsluživanje rada prvostupanjskog vijeća Suda časti u pravilu obavlja
djelatnik područne obrtničke komore, a područna obrtnička komora osigurava
prema potrebi i drugu tehničku pomoć za rad prvostupanjskog vijeća.

SASTAV VIJEĆA

Članak 17.

Sud časti sudi u vijeću.

Ročišta prvostupanjskog
vijeća Suda časti se održavaju u područnim obrtničkim komorama, a iznimno po
odluci predsjednika prvostupanjskog vijeća drugdje odnosno na području
udruženja obrtnika.

Drugostupanjsko vijeće sudi u
sjedištu Suda časti.

Članak 18.

U postupku pred Sudom časti u
prvom stupnju sudi vijeće sastavljeno od jednog suca kao predsjednika vijeća i
dvoje sudaca.

Sastav vijeća za svaki
pojedini slučaj predlaže tajnik suda, a određuje predsjednik Suda časti s liste
sudaca za prvostupanjsko vijeće.

Članak 19.

U postupku pred Sudom časti u
drugom stupnju sudi vijeće sastavljeno od jednog suca kao predsjednika vijeća i
četiri sudaca.

Sastav vijeća za svaki pojedini slučaj predlaže tajnik suda, a određuje
predsjednik Suda časti s liste sudaca za drugostupanjsko vijeće.

POSTUPAK PRED SUDOM ČASTI

Članak 20.

U postupku pred Sudom časti
ukoliko drugačije nije regulirano ovim Pavilnikom ili drugim aktima Suda časti
na odgovarajući se način primjenjuju odredbe Zakona o parničnom postupku.

U dvojbenim slučajevima
Predsjedništvo Suda časti daje mišljenje o tome što se smatra »odgovarajućim
načinom« u primjeni Zakona o parničnom postupku.

Članak 21.

Postupak pred Sudom časti
pokreće se pisanom prijavom.

Prijava se podnosi neposredno
Komori ili putem područne obrtničke komore.

Prijava se može podnijeti u
roku od tri mjeseca od dana saznanja za učinjenu povredu i počinioca, a
najkasnije u roku od šest mjeseci od dana kada je povreda učinjena.

Po proteku rokova iz stavka
3. tajnik Suda časti će odbaciti prijavu.

Za učinjene povrede iz članka
4. stavak 1. podstavak 1. ovog Pravilnika postupak pred Sudom časti se neće
pokrenuti, a već pokrenuti postupak će se obustaviti, ukoliko je u predmetu
podnesen prijedlog za rješavanje redovnom sudu ili je redovni sud donio presudu
za učinjene povrede.

Članak 22.

Prijava za pokretanje
postupka mora sadržavati: opis djela, dokaz o istom, podatke i okolnosti koji
su od važnosti o uči­njenom djelu. Uz prijavu treba priložiti dokumente kojima
se dokazuju navodi prijave odnosno druga dokumentacija po zahtjevu Suda časti.

Ako podnositelj prijave ne
postupi u skladu sa stavkom 1. ovog članka tajnik Suda časti odbacit će prijavu
kao nepotpunu.

Prijava se podnosi u četiri
primjerka.

Članak 23.

Prije pokretanja postupka
pred prvostupanjskim vijećem Suda časti tajnik odnosno ovlašteni djelatnik
pokušat će razriješiti spor mirenjem među strankama.

Uz poziv za saslušanje u
postupku mirenja prijavljenom se dostavlja prijava na odgovor koji može
dostaviti u roku 8 dana.

Ako tajnik odnosno ovlašteni
djelatnik ne uspije spor riješiti mirnim putem prijavu dostavlja predsjedniku
suda radi određivanja prvostupanjskog vijeća.

Članak 24.

Nakon provođenja postupka
mirenja predsjednik prvostupanjskog vijeća zakazuje usmenu raspravu pismenim
pozivom. Pozivom se pozivaju stranke, a ako je to potrebno i prema ocjeni Suda
časti i predloženi svjedoci. Na raspravu se mogu pozivati vještaci,
predstavnici cehova odnosno sekcija.

U pozivu mora biti naveden
dan, sat i mjesto održavanja usmene rasprave, imena stranaka i predmet o kojem
se raspravlja.

Ako na raspravu bez opravdanog razloga nije pristupila stranka koja je
podnijela prijavu, a druga strana se tome ne protivi sud će postupak
obustaviti.

Iznimno od stavka 1. ovog članka Sud časti može odlučiti o prijavi na
temelju dostavljene dokumentacije bez održavanja rasprave.

Članak 25.

Rasprava pred prvostupanjskim vijećem vodi se uz prisutnost svih sudaca
vijeća.

Predsjednik prvostupanjskog vijeća konstatira da li su stranke uredno
pozvane.

Predsjednik prvostupanjskog vijeća objavljuje početak rasprave
iznošenjem predmeta spora i imena stranaka.

Predsjednik prvostupanjskog vijeća brine da se u raspravi iznesu sve
važne činjenice od utjecaja za donošenje odluke.

Predsjednik i suci prvostupanjskog vijeća na raspravi postavljaju
pitanja strankama radi utvrđivanja činjeničnog stanja neophodnih za donošenje
odluke.

Stranke u postupku mogu po odobrenju predsjednika prvostupanjskog vijeća
protustranci, svjedoku i vještaku postavljati pitanja radi razrješavanja glavne
stvari u postupku.

O toku rasprave vodi se zapisnik o svim važnijim činjenicama, koji
potpisuju predsjednik prvostupanjskog vijeća, zapisničar i stranke.

Članak 26.

Prije zaključenja rasprave predsjednik prvostupanjskog vijeća daje riječ
strankama, odnosno njihovim zastupnicima.

Izostanak stranke bez opravdanih razloga ne sprječava da se rasprava
provede u njezinoj odsutnosti te da Sud časti odluči o sporu.

GLASOVANJE

Članak 27.

Nakon zaključene rasprave suci prvostupanjskog vijeća pristupaju
glasovanju o predmetu postupka.

Odluke se donose većinom glasova svih sudaca prvostupanjskog vijeća.

Sudac Suda časti ne može se suzdržati od glasovanja.

Članak 28.

O tijeku glasovanja vodi se poseban zapisnik koji potpisuje predsjednik
prvostupanjskog vijeća i svi suci Suda časti.

Zapisnik iz stavka 1. ovog članka sadrži dan glasovanja, predmet o kojem
se glasovalo, imena sudaca Suda časti, te mišljenja pojedinih sudaca o bitnim
naznakama koje su iznijete u sadržaju donesene odluke.

PRESUDA

Članak 29.

Sud časti može svojom odlukom stranku protiv koje se postupak vodi
osloboditi odgovornosti ili proglasiti odgovornom i izreći jednu od mjera iz
članka 8. ovog Pravilnika.

Članak 30.

Presuda Suda časti donosi se u pismenom obliku i sadrži:

– naziv Suda,

– imena sudaca,

– imena stranaka,

– predmet spora,

– izreku presude,

– obrazloženje i

– uputu o pravnom lijeku.

Članak 31.

Odluka odnosno presuda se dostavlja sudionicima u postupku, Komori,
područnoj obrtničkoj komori odnosno udruženju obrtnika s čijeg područja je
obrtnik kojemu je izrečena mjera Suda časti.

Članak 32.

Protiv presude prvostupanjskog vijeća Suda časti stranka kojoj je izrečena
jedna od mjera iz članka 8. ovoga Pravilnika može izjaviti žalbu
drugostupanjskom vijeću u roku od 15 dana od dana primitka presude
prvostupanjskog vijeća.

Žalba zadržava izvršenje izrečene mjere.

Presuda drugostupanjskog vijeća je konačna.

Članak 33.

U postupku pred Sudom časti ne plaća se naknada.

Svaka od stranaka u postupku snosi vlastite troškove, troškove svojih
zastupnika, troškove predloženih vještaka kao i druge troškove nastale temeljem
prijave.

IZVRŠENJE MJERA

Članak 34.

Brigu o izvršenju pravomoćnih
presuda Suda časti vodi tajnik Suda časti.

Članak 35.

Mjera opomene izvršava se
dostavljanjem pravomoćne presude Suda časti prijavljenom i protustranci.

Mjera javne opomene izvršava
se objavom na sjednici Skupštine Komore.

Mjera javne opomene uz
objavljivanje u tisku izvršava se objavljivanjem pravomoćne presude u glasilu
Komore ili na trošak prijavljenog u drugom dnevnom ili tjednom glasilu, ako je
to određeno u presudi.

Prijedlog za oduzimanje
obrtnice dostavlja se nadležnom županijskom uredu odnosno Uredu Grada Zagreba.

Mjera oduzimanja privremenog
ili trajnog prava primanja naučnika na naukovanje provodi se dostavom odluke
Komori, koja mjeru upisuju u evidenciju izdanih licenci za izvođenje praktičnog
dijela naukovanja.

Mjera zabrane obnašanja
funkcije u tijelima Komore, područne obrtničke komore odnosno udruženja
obrtnika izvršava se dostavom mjere radi opoziva nadležnom tijelu Komore,
područne obrtničke komore ili udruženja obrtnika uz objavu u glasilu Komore.

Mjera zabrane obavljanja djelatnosti
izvršava se dostavom pravomoćne presude nadležnom županijskom uredu odnosno
Uredu Grada Zagreba.

Izrečene mjere ne mogu se
izvršiti po isteku dvije godine od dana donošenja pravomoćne presude.

Članak 36.

Pravomoćne presude Suda časti
upisuju se u registar mjera Suda časti.

Članak 37.

Mjera opomene briše se iz
registra mjera Suda časti po proteku roka od jedne godine, mjera javne opomene
uz objavljivanje na sjednici Skupštine Komore po proteku roka od dvije godine,
a mjera javne opomene uz objavljivanje u tisku po proteku roka od tri godine od
pravomoćnosti presude Suda časti.

Mjera zabrane obavljanja
djelatnosti odnosno prestanka obavljanja obrta briše se po proteku roka od 5
godina od pravomoćnosti presude Suda časti.

Dokumentacija o postupku pred
Sudom časti čuva se 10 godina od dana donošenja pravomoćne odluke Suda časti,
osim u slučaju izricanja mjere iz stavaka 5. članka 8. ovoga Pravilnika, kada
se dokumentacija čuva trajno.

Članak 38.

Komora obavlja nadzor nad
administrativnim i materijalnim poslovanjem i proračunom Suda časti i osigurava
sredstva potrebna za njegov rad.

Godišnje izvješće o radu Sud
časti podnosi Skupštini Komore, Ministarstvu za obrt, malo i srednje
poduzetništvo i Ministarstvu pravosuđa.

ZAVRŠNE ODREDBE

Članak 39.

Tumačenje odredbi ovog
Pravilnika temeljem prijedloga Predsjedništva Suda časti utvrđuje Skupština
Komore.

Članak 40.

Postupci pokrenuti pred Sudom
časti do donošenja ovog Pravilnika riješit će se prema odredbama Statuta
Hrvatske obrtničke komore od 26. siječnja 1999. godine.

Članak 41.

Ovaj Pravilnik stupa na snagu
i primjenjuje se osmog dana od dana objave u »Narodnim novinama«.

Broj: 1-1/8-2002.
Zagreb, 21. svibnja 2002.

Predsjednik
**Stjepan Šafran,** v. r.

Pravilnik, NN 62/2002-1094